Landrat (Basel-Landschaft)
S Kantonsparlament vom Schwizer Kanton Basel-Landschaft isch dr Landroot. Er het 90 Mitgliider, und wird zurzit (2011) vom Urs Hess (SVP) bresidiert. Dr Vizebresidänt isch dr Jörg Degen (SP).

Zsämmesetzig und Ufgoobe 

Dr Landroot bestoht us 90 Mitgliider.
Die wärde noch em Proporzsystem in vier Wahlregione und zwölf Wahlkreis alli vier Johr gwehlt, s letschte Mol am 27. März 2011. D Verdeilig vo de 90 Abgeordnete uf die zwölf Wahlkreis wird noch dr Zahl vo de stimmberächtigte Bürger in jedem Wahlkreis berächnet; jede Wahlkreis het aber mindestens 6 Abgeordneti im Landroot.

As Legislative erloot dr Landroot Gsetz, wo em Volk müesse zur Genähmigung oder Ablähnig underbreitet wärde, es sig denn, mindestens 80 % vo de Landrööt haige dr Gsetzesvorlag zuegstimmt. Usseredäm kontrolliert und überwacht dr Landroot d Arbet vo dr Regierig.

Dr Landroot versammlet sich in dr Regel zwei Mol im Monet (usser im Juli und im August) immer am Donnschdig im Liestlemer Regierigsgebäud. Siini Sitzige si öffentlig.

Gmäss §§ 61 ff. vo dr Kantonsverfassig het dr Landroot die Ufgoobe und Kompetänze:

 Er erloot alli grundlegende und wichdige Bestimmige in dr Form vo Gsetz. Usfüehrendi Bestimmige erloot er in dr Form vo Dekret, sofärn er dur s Gsetz drzue ermächtigt worden isch.

 Er gnähmigt d Staatsverdrääg, wo dr Volksabstimmig underlige und all andere Verdrääg, solang nit dr Regierigsroot zueständig isch.

 Er gnähmigt die grundlegende Blän vo dr kantonale Dätigkeit, bsunders s Regierigsbrogramm und dr Finanzblaan. Er erloot die kantonale Richtblään.

 Er beschliesst – under Vorbehalt vom Finanzreferendum – nöji Usgoobe und setzt im Rahme vom Finanzblaan dr jöhrlig Voraaschlaag fest.

 Er git s Kantonsbürgerrächt an Usländer. 

 Er wehlt die kantonale Gricht, d Staatsaawält, dr Finanzkontrollöör, dr Ombudsman, dr Landschriiber und die eidgenössische Gschworene. 

 Er reglet d Besoldige, wo dr Kanton müess usrichde, und üebt wiiteri Rächt us, won er dur s Gsetz überchoo het.

Wie alli andere Parlamänt in dr Schwiz (inklusive die beide Bundeschammere Nationaal- und Ständeroot), isch au dr Landroot e Milizparlamänt. Mä erhofft sich vo däm System, ass d Parlamentarier en ängeri Realitäts- und Volksbindig wurde haa als Bruefsparlamentarier. Kritiker gsehn din aber d Gfohr vo dr zitlige und fachlige Überforderig.

Bardeie 

NA = Nit aadräte

'* 1991 und 1995 inklusiv 3 Sitz vo dr FDP Laufedaal

'** = 1995 inklusiv 2 Sitz vo dr Freie Grüene Liste

Fuessnote

Weblingg 
 Webpresänz vom basellandschaftlige Parlamänt

Kantonalpolitik
Baselbiet